ลุ้น SET บวกต่อ! เก็งงบ “บจ.” Q2-บาทแข็งหนุนฟันด์โฟลว์
แนวโน้ม SET เช้าบวกต่อ! รับปัจจัยหนุนงบ “บจ.” ไตรมาส 2 ดีกว่าคาด-เงินบาทปรับตัวแข็งค่าหนุนเงินทุนไหลเข้าต่อเนื่อง ให้แนวรับที่ 1,615-1,618 จุด และ แนวต้าน 1,630-1,635 จุด
แนวโน้ม SET เช้าบวกต่อ! รับปัจจัยหนุนงบ “บจ.” ไตรมาส 2 ดีกว่าคาด-เงินบาทปรับตัวแข็งค่าหนุนเงินทุนไหลเข้าต่อเนื่อง ให้แนวรับที่ 1,615-1,618 จุด และ แนวต้าน 1,630-1,635 จุด
15 ส.ค. 2565

นายกิติชาญ ศิริสุขอาชา ผู้อำนวยการอาวุโสฝ่ายวิเคราะห์หลักทรัพย์รายย่อย บล.ซีจีเอส-ซีไอเอ็มบี (ประเทศไทย) กล่าวว่า ตลาดหุ้นไทยเช้านี้ปรับตัวขึ้นตามตลาดหุ้นอื่นในภูมิภาคเอเชีย ที่ฟื้นตัวตามตลาดหุ้นสหรัฐและยุโรป และยังได้ปัจจัยหนุนจากวันศุกร์ที่ผ่านมา MSCI ซึ่งเป็นผู้จัดทำดัชนีตลาดหุ้นระดับโลกได้ประกาศผลการทบทวนดัชนีรายไตรมาส โดยในส่วนของหุ้นไทยนั้น MSCI ได้เพิ่มหุ้นธนาคารกสิกรไทย (KBANK) ในการคำนวณดัชนี MSCI Global Standard ซึ่งจะมีผลบังคับใช้ ณ ราคาปิดตลาดวันที่ 31 ส.ค.นี้ และ MSCI ไม่ได้ถอดหุ้นไทยใดๆ ออกจากดัชนีดังกล่าวในการทบทวนดัชนีครั้งนี้ ทำให้เช้านี้น่าจะได้รับอานิสงส์บวก
ทั้งนี้ค่าเงินบาทปรับตัวแข็งค่า เป็นผลดีต่อเงินทุนต่างชาติ (Fund Flow) ไหลเข้าต่อเนื่อง และงบไตรมาส 2/65 ของบริษัทจดทะเบียนไทยส่วนใหญ่ก็ออกมาดีกว่าที่ตลาดคาดไว้ด้วย พร้อมให้แนวรับที่ 1,615-1,618 จุด และ แนวต้าน 1,630-1,635 จุด